Rūdolfs Balcers

Rūdolfs Balcers (s. 8. huhtikuuta 1997 Liepāja, Latvia) on latvialainen jääkiekkoilija, joka pelaa NLA-joukkue ZSC Lionsin joukkueessa.  Hän on pelipaikaltaan vasen laitahyökkääjä.

Ura

Seuraura
Balcers siirtyi kotimaastaan jo varsin varhain juniorina Norjaan ja Lørenskog IK:n junioreihin. Hän oli kaudella 2012–2013 seuran B-nuorten paras pistemies ja maalintekijä tehoilla 20+17=37 sekä voitti joukkueen sisäisen tehotilaston sekä runkosarjassa lukemalla +23 että pudotuspeleissä (jakoi voiton Lars Johannessenin kanssa) lukemalla +2. Balcers pelasi osan kaudestaan myös Lørenskogin A-nuorissa voittaen siellä hopeaa. Kaudeksi 2013–2014 hän siirtyi Viking Hockeyn paitaan. Balcers oli tehoilla 35+23=58 seuran B-nuorten paras pistemies ja hän voitti koko Norjan B-juniorisarjan maalipörssin. Kevään 2014 pudotuspeleissä Balcers oli Vikingin paras pistemies, maalintekijä ja syöttäjä tehoilla 3+2=5. Hän debytoi kauden aikana myös seuran miesten joukkueessa Norjan I-divisioonassa, jossa Balcers pelasi kymmenen ottelua tehopistein 6+3=9. Hän piipahti myös kahden ottelun verran Norjan pääsarjassa GET-ligaenissa Stavanger Oilersin paidassa, jossa 16-vuotias Balcers teki yhden syöttöpisteen.

Huhtikuussa 2014 Balcers teki kolmivuotisen sopimuksen Stavanger Oilersin kanssa. Hänen tulokaskautensa 2014–2015 toi 36 runkosarjaottelussa tehot 8+13=21. Balcers voitti kauden päätteeksi Norjan-mestaruuden, mutta hän vietti kevätkautensa kuitenkin pääasiassa Oilersin A-nuorissa. Balcers voitti kevään 2015 pudotuspeleissä tehoilla 14+9=23 joukkueen sisäisen pistepörssin ja jakoi koko Norjan A-juniorisarjan maalipörssin voiton Stjernen Hockeyn Jostein Ekaasin kanssa. Hän voitti kauden päätteeksi hopeaa.

San Jose Sharks varasi Balcersin viidennellä kierroksella 142. pelaajana NHL:n varaustilaisuudessa 2015. Kaudella 2015–2016 hän jakoi Mestarien liigassa Oilersin sisäisen tehotilaston voiton Henrik Solbergin ja Petter Røste Fossenin kanssa lukemalla +3. Balcers voitti kauden päätteeksi Norjan-mestaruuden.

WHL-joukkue Kamloops Blazers varasi Balcersin 43. pelaajana CHL:n varaustilaisuudessa 2016. Hän siirtyi joukkueeseen kaudeksi 2016–2017.

Balcers pelasi yhden kauden WHL:ssä ja aloitti sen jälkeen ammattilaisuransa Pohjois-Amerikassa. Hän oli kaudella 2017–2018 Sharksin farmijoukkueen San Jose Barracudan paras pistemies tehtyään 48 pistettä. Hän pelasi kauden aikana myös AHL:n tähdistöottelussa. Ottawa Senators hankki Balcersin Sharksista ennen kauden 2018–2019 alkua. Seuraavien kahden kauden aikana Balcers pelasi Senatorsin NHL-joukkueessa 51 ottelua. Sen lisäksi hän on edustanut Ottawan farmijoukkuetta Belleville Senatorsia. Kaudella 2019–2020 Balcers oli Bellevillen viidenneksi paras pistemies pelattuaan vain noin puolet joukkueen otteluista. Hän teki 33 ottelussa 36 pistettä.

Balcers aloitti kauden 2020–2021 Norjan pääsarjan Stavanger Oilersissa, koska koronaviruspandemian takia NHL-kausi alkoi normaalia myöhemmin. Ennen NHL-kauden alkua Sharks nappasi Balcersin Senatorin siirtolistalta. Kauden jälken Balcers solmi kahden vuoden jatkosopimuksen Sharksin kanssa. Balcers teki kaudella 2021–2022 ennätyspisteensä 11+12. Tästä huolimatta Sharks osti ulos Balcersin sopimuksen ennen seuraavan kauden alkua. Balcers solmi tämän jälkeen vuoden sopimuksen Florida Panthersin kanssa. Hän pelasi joukkueessa vain 14 ottelua, kunnes Tampa Bay Lightning otti hänet siirtolistalta.

Maajoukkueura
Balcers pelasi myös alle 18-vuotiaiden MM-kilpailuissa vuonna 2015, jolloin hänet valittiin Sveitsiä vastaan pelatun alkulohkon ottelun päätteeksi Latvian ottelun parhaaksi pelaajaksi. Balcers pelasi myös IA-divisioonan MM-kilpailuissa vuonna 2014.

Balcers pelasi alle 20-vuotiaiden MM-kilpailuissa vuonna 2017. Hänet valittiin Venäjää vastaan pelatun alkulohkon ottelun päätteeksi Latvian ottelun parhaaksi pelaajaksi. Balcers pelasi myös IA-divisioonan MM-kilpailuissa vuosina 2015 ja 2016, joista ensimmäinen turnaus päättyi pronssiin ja jälkimmäinen kultaan sekä sarjanousuun A-sarjaan. 

Balcers edusti ensimmäisen kerran Latviaa miesten MM-kilpailuissa 2018. Sen jälkeen hän on ollut mukana myös MM-kisoissa 2019, 2022 ja 2023.

Tilastot

Lähteet

Viitteet

Latvialaiset jääkiekkoilijat
San Jose Sharksin varaamat pelaajat
Vuonna 1997 syntyneet
Elävät henkilöt